《送黄尉制司禀议》
宋代·葛绍体

四海指掌上，西浙复制置。
机张要省括，万里发中秘。
制劄天边来，夺我嘉兴尉。
风流谁后人，太史山谷氏。
老成负大才，初筮仅小试。
雷行换风采，鼓作起憔悴。
游刃绰有余，走笔浩无愧。
青青岁寒姿，松柏森劲气。
层冰几重重，坚可敌阳熂。
置之筹幄中，秉心端不二。
讨贼先正名，逆顺有大义。
昼夜运日月，东生定西坠。
终古大明照，不照此丑类。
送死须臾尔，清宁一天地。
公在谁相知，郡守股肱寄。
公去谁相思，邦民共相企。
白发我独悲，青云公自喜。
顾此金兰心，终始永同味。
去住路两岐，别酒重三喟。
江湖年华晚，万物回春意。
吟边一筹先，寄我空中字。

作者简介：宋台州天台人，居黄岩，字元承。师事叶适。有《四书述》、《东山诗选》。